Une Sabide speciâl inte suaze di UdinEstate, il cartelon di incuintris e events culturâi inmaneâts dal Comun di Udin pal Istât. Chê altre sere, ai 6 di Lui, la storie e la memorie vive a son stadis protagonistis li de Cort di Palaç Morpurgo, là che a 9 sot sere Lorenzo Fabbro e Adriano Venturini a àn presentât La Memoria, dopo la Liberazione le Lotte per il Lavoro. 1950, la Bassa alza la testa: Le Lotte del Cormôr.
L’apontament al jere dedicât aes Lotis dal Cormôr , une des pagjinis plui interessantis e magari cussì no ancjetant pôc cognossudis de storie dal Nûfcent in Friûl.
Forsit nol è un câs che in cont dal Friûl vicendis e personis che inaltrò a saressin ogjet di une sorte di cult coletîf e salacor ancje di une sorte di promozion cuasit di nivel comerciâl, cun films, libris e altris inziativis, a deventin “memorie platade” par vie di une operazion di rimozion coletive, dulà che no si pues fâ di mancul di vualmâ une vere strategjie di caratar ideologjic, stant che a son fats che a mostrin un Friûl vêr, che al è diviers e alternatîf rispiet a cierts lûcs comuns. Chest al vâl pes Lotis dal Cormôr compagn che pal riviel dal 1511 o par personaçs tant che Felix Marchi, Zuan Minut, Achille Tellini o, cun dut de lôr innomine planetarie, Tina Modotti e il stes Pier Paolo Pasolini, che dome tai ultins agns al è stât tornât a scuvierzi, almancul in Friûl.
Il siopar ledrôs fat te Vierte dal 1950 de bande di disocupâts e operaris de Basse Furlane a pro dal inviament di un plan di oparis di bonifiche te plane dal Cormôr al è stât contât cun leturis, cun testemoneancis video e cun intervents musicâi. Di chês lotis di popul, che a coinvolzerin passe vincjmil personis in dute la Basse, no àn fevelât dome Lorenzo Fabbro e Adriano Venturini, ma ancje lis leturis di Maurizio Mattiuzza, di Gino Dorigo, di Daniel Samba e di Franco Saccavini e lis cjançons dai Luna e Un Quarto.
Un apontament storic, no dome par vie che al tocjave un toc cuasi dismenteât de storie furlane, cun dut dal lavôr di documentazion fat agns indaûr di Paolo Gaspari, dai cuadris su la int dal Cormôr fats di Giuseppe Zigaina e dal drame storic e didatic scrit di Pierluigi Visintin, ma ancje parcè che une cierte storie dal Friûl e je stade contade, cun di plui par furlan, tal centri di Udin, tal cûr de citât.
fur_Latn fur_Latn fur_Latn fur_Latn fur_Latn